ตู้บุญเติม จับมือ SCB ให้บริการถอนเงินผ่าน
ตู้บุญเติม คว้า SCB เสริมทัพบริการถอนเงินผ่าน “บุญเติม Mini ATM”พร้อมให้บริการ 24 ชั่วโมง
26 ม.ค. 2565

นางสาวอรรัตน์ ชุติมิต รองผู้จัดการใหญ่อาวุโสประธานเจ้าหน้าที่บริหาร กลุ่มธุรกิจ Retail and Business Banking ธนาคารไทยพาณิชย์ กล่าวว่า จากพฤติกรรมของผู้บริโภคยุคปัจจุบันเปลี่ยนแปลงอย่างรวดเร็ว ไทยพาณิชย์จึงไม่หยุดที่จะพัฒนาบริการทางการเงินรูปแบบใหม่ ๆ ที่สามารถตอบโจทย์ความต้องการของลูกค้าได้อย่างทันท่วงที และเพื่อให้การทำธุรกรรมทางการเงินของลูกค้าเป็นเรื่องที่ง่าย สะดวก รวดเร็ว และเข้าถึงได้ทุกที่ทุกเวลา เราจึงได้นำเอาความแข็งแกร่งด้านจุดให้บริการที่เข้าถึงพื้นที่ชุมชนของพันธมิตรด้านแบงก์กิ้งเอเย่นต์อย่าง บริษัท ฟอร์ท สมาร์ท เซอร์วิส จำกัด (มหาชน) (FSMART) ผู้นำเครือข่ายช่องทางบริการอัตโนมัติและการเงินครบวงจร มาช่วยในการเพิ่มโอกาสและขยายช่องทางในการเข้าถึงบริการธนาคารให้กับลูกค้า โดยเฉพาะอย่างยิ่งในพื้นที่ชุมชนที่ห่างไกลสาขาธนาคาร ด้วยการเปิดให้บริการถอนเงินสดจากฟังก์ชั่นบริการผ่านแบงก์กิ้งเอเย่นต์เพียงลูกค้าทำรายการผ่านแอปพลิเคชัน SCB EASY และไปรับเงินสดได้ที่ “ตู้บุญเติม Mini ATM” จำนวนกว่า 5,000 จุดทั่วประเทศ เป็นการอำนวยความสะดวกให้กับลูกค้าที่จำเป็นต้องใช้เงินสด นับเป็นบริการเพิ่มเติมต่อจากบริการฝากเงิน และบริการยืนยันตัวตนเพื่อเปิดบัญชีเงินฝากออมทรัพย์แบบไม่มีสมุด (ออนไลน์) ผ่านตู้บุญเติม ที่เราทั้งสององค์กรได้ร่วมกันให้บริการไปก่อนหน้า ธนาคารไทยพาณิชย์หวังเป็นอย่างยิ่งว่าความร่วมมือในครั้งนี้จะสามารถช่วยให้ลูกค้าสามารถเข้าถึงบริการทางการเงินได้อย่างสะดวก รวดเร็ว ทุกที่ ทุกเวลา พร้อมตอบโจทย์ความต้องการด้านการเงินของลูกค้าได้อย่างตรงจุดนายณรงค์ศักดิ์ เลิศทรัพย์ทวี กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) “FSMART” ผู้นำเครือข่ายช่องทางบริการอัตโนมัติและการเงินครบวงจร ใช้งานง่าย สะดวก รวดเร็วและปลอดภัย ภายใต้ชื่อ “บุญเติม” เปิดเผยว่า บริษัทได้เพิ่มบริการถอนเงินสดสำหรับธนาคารไทยพาณิชย์ผ่าน “บุญเติม Mini ATM” เพื่ออำนวยความสะดวกและรองรับลูกค้าของธนาคารไทยพาณิชย์ให้เข้าถึงบริการทางการเงินครบวงจรมากขึ้น โดยเฉพาะในที่พื้นห่างไกลธนาคารหรือตู้ ATM ด้วยขั้นตอนการถอนเงินง่ายๆ ไม่ต้องใช้บัตร ATM เพียงทำรายการถอนเงินผ่านแอปพลิเคชัน SCB EASY และรับเงินสดที่ตู้บุญเติม Mini ATM ได้ทันที สามารถถอนเงินขั้นต่ำ 100 บาท สูงสุดครั้งละไม่เกิน 2,000 บาท และถอนได้ 20,000 บาทต่อวัน ทุกวันตลอด 24 ชั่วโมง“การเพิ่มบริการถอนเงินของธนาคารไทยพาณิชย์ ผ่านตู้บุญเติม Mini ATM จะช่วยให้ธนาคารเข้าถึงลูกค้า และตอบสนองความต้องการของลูกค้าให้สามารถทำธุรกรรมทางการเงินฝาก-ถอน-ยืนยันตัวตนได้ครอบคลุมมากขึ้น เป็นเหมือนธนาคารชุมชนที่สามารถใช้งานได้ 24 ชั่วโมง โดยเฉพาะพื้นที่ในชุมชนที่ห่างไกลธนาคาร หรือไม่มีบริการตู้ ATM โดยฐานลูกค้าของธนาคาร ที่มีอยู่จำนวนมาก ผสานกับจุดแข็งด้านเครือข่ายที่ครอบคลุมทุกจังหวัด ในการหาทำเลจุดติดตั้งที่มีศักยภาพ เชื่อว่าจะได้รับการตอบรับที่ดีจากการใช้งานสะดวกรองรับลูกค้าได้อย่างเต็มที่” นายณรงค์ศักดิ์ กล่าวสำหรับขั้นตอนการถอนเงินไม่ยุ่งยากและมีความปลอดภัย โดยลูกค้าสามารถทำรายการถอนเงินผ่านบริการผ่านแบงก์กิ้งเอเย่นต์ บนแอปพลิเคชัน SCB EASY บนมือถือเพื่อรับ QR Code ก่อนนำมาใช้หน้าตู้ “บุญเติม Mini ATM” เริ่มจากเลือกบริการ “ถอนเงิน ใส่หมายเลขโทรศัพท์ผู้ถอนเงิน นำบัตรประจำตัวประชาชนใส่ในช่องใส่บัตร และนำ QR Code จากแอป สแกนที่ตู้และรอรับเงินสดตามจำนวนที่เลือกไว้ได้ทันที และตั้งแต่ 18 มกราคม-28 กุมภาพันธ์ 2565 ลูกค้าธนาคารไทยพาณิชย์ ที่ใช้บริการถอนเงินที่ “บุญเติม Mini ATM” ยังจะได้เข้าร่วมแคมเปญ “รับเครดิตบุญเติม 5 บาท” ที่ลูกค้าสามารถนำเครดิตบุญเติมกลับมาใช้บริการเติมเงิน ซื้อแพ็กเกจ เติมวอลเล็ท หรือจ่ายบิลได้ที่ตู้บุญเติมได้ในครั้งถัดไปนายณรงค์ศักดิ์ กล่าวว่า เพื่อให้บุญเติม Mini ATM เป็น “ธนาคารชุมชน” ที่เข้าถึงลูกค้าทุกกลุ่ม ทำให้ใช้งานได้สะดวกสบาย ครอบคลุมทุกพื้นที่ และมีบริการทางการเงินที่ครบจบในตู้เดียวอย่างสมบูรณ์ บริษัทจะเพิ่มฟังก์ชั่นการถอนเงินสดด้วยบัตรประชาชนเพียงใบเดียว ภายในปีนี้ และยังคงเดินหน้าเจรจากับกลุ่มธนาคารและกลุ่ม Non Bank ในการทำธุรกรรมทางการเงินผ่านบุญเติม Mini ATM และต่อยอดการเพิ่มบริการทางการเงินอื่น ๆ เข้ามาเพิ่มขึ้น ควบคู่กับขยายการติดตั้งบุญเติม Mini ATM ต่อเนื่อง โดยมีเป้าหมายต้นปีนี้ 200 จุด ครบ 5,000 จุดในปีนี้ และ 10,000 จุดในอีก 2 ปีข้างหน้า ซึ่งการเพิ่มบริการถอนเงินและขยายจุดติดตั้งเพิ่มในปีนี้จะเป็นส่วนสำคัญที่สนับสนุนให้ธุรกิจกลุ่มบริการทางการเงิน (แบงก์กิ้ง เอเย่นต์) และสินเชื่อครบวงจรของบริษัทมีอัตราการเติบโตประมาณ 30% ตามเป้าหมาย